ועדת העבודה, הרווחה והבריאות, כנסת 18, פרוטוקול מספר 132, 2009-11-24 09:30

חיים כץ: בוקר טוב.

חיים כץ: יום שלישי בשבוע, ז' בכסלו התש"ע, 24 לנובמבר 2009.

חיים כץ: אני מתכבד לפתוח את ישיבת העבודה, הרווחה והבריאות.

חיים כץ: על סדר היום השימוש בקנביס רפואי בישראל.

חיים כץ: למען גילוי נאות אני חייב להתוודות פה שמעולם לא בצחוק, לא ניסיתי, לא השתמשתי בשום סוג סם שהוא, לא לשכטה, לא לניסיון, לא לכלום.

חיים כץ: מעולם.

חיים כץ: פעם ראשונה אני רואה גם איך זה נראה.

חיים כץ: אני ביקשתי את הדיון הזה לאור כתבות שקראתי בנושא וסרטונים שראיתי ב-U TUBE.

חיים כץ: כמה הסם הזה מריחואנה או קנביס יכול לעזור לאנשים בכל מיני מחלות שונות ומקבל בדרך עקיפה אישור של מערכת הבריאות ואפילו פינות עישון בבתי חולים לפי מה שקראתי היום בעיתון הארץ.

חיים כץ: לכן זומן הדיון הזה לראות היכן אנחנו יכולים לעזור למגדלים שעל פניו נראה שהם פילנטרופים ועוזרים לנזקקים במדינת ישראל.

חיים כץ: אני לא חושב שמעשים ברוכים צריכים פילנטרופיה.

חיים כץ: מדינת ישראל צריכה לממן את חוליה ותרופותיה.

חיים כץ: אני מקווה מאוד שאם מימון לא בא בגלל חברות תרופות אני אפתח את הדיון ואני אתן לראשון הדוברים שביקש.

חיים כץ: הוא בטח בקי ממני בעניינים האלה.

חיים כץ: הוא עסק בזה בעבר, חבר הכנסת פרופסור אריה אלדד.

אריה אלדד: בוקר טוב, תודה.

אריה אלדד: בכנסת השש עשרה ואחר כך בכנסת השבע עשרה הגשתי הצעת חוק על שימוש בקנביס רפואי.

אריה אלדד: יכול להיות שהגיע זמנו של החוק.

אריה אלדד: האבסורד היה שלא היו כמעט חילוקי דעות בקהילה הרפואית שיש התוויות מסוימות שבהן הטטרה איתרוקנובינול עוזר במחלות מסוימות לשיכוך כאבים, במחלות אחרות לשיפור איכות החיים של חולים במחלות קשות, לפעמים סופניות.

אריה אלדד: לא היו ויכוחים גדולים.

אריה אלדד: אבל לאחר שרופא הגיע למסקנה שזה עשוי לסייע לחולה שלו הוא נשלח לאיזה כספומט בלוד או ברמלה לנסות להשיג מסוחר סמים את מה שהוא צריך לקבל.

אריה אלדד: אחר כך נאמר לי אין צורך בחוק שלך כי הדברים הוסדרו במסגרת משרד הבריאות, נקבעו חלקות, נקבעו מגדלים.

אריה אלדד: מסתבר שההסדר עדיין אינו מספק.

אריה אלדד: נשמע כאן את תמונת המצב הנוכחית.

אריה אלדד: יכול להיות שמעבר להנחיות משרד הבריאות, מעבר לתקנות, מעבר לחוזר מנכ"ל יש לנו צורך למסד את הדבר באמצעות חקיקה ראשית כאשר החשש של כולם שמכאן תהיה זליגה לליגליזציה של השימוש בקנביס.

אריה אלדד: אני בטוח שאם החוק יהיה ברור דיו ואם הסעיפים שבו לא יאפשרו זליגה כזאת למחוזות אחרים, החוק הזה יכול לסייע לחולים רבים.

אריה אלדד: לכן אני אביא אותו לקריאה טרומית.

אריה אלדד: ואני סמוך ובטוח שהוא יזכה ברוב במליאת הכנסת בקריאה טרומית.

אריה אלדד: יושב ראש הוועדה ידע לקדם אותו.

חיים כץ: אנחנו נראה מצגת שרוצה להציג לנו יהודה ברוך.

חיים כץ: לפרוטוקול מי אדוני?

יהודה ברוך: ד"ר יהודה ברוך מנהל בית חולים אברבנאל ואחראי על תחום הקנביס הרפואי בישראל.

יהודה ברוך: מבחינת תמונת מצב אנחנו מדברים כיום על אלף מאה חולים עם רישיון פעיל.

יהודה ברוך: 1800 חולים קיבלו רישיון אבל כיוון שהסיבה הכי שכיחה למתן רישיון זה חולי סרטן, חולי מחלות ממאירות בשלבים שונים, אז חלקם סופניים לצערי ונפטרו במהלך התקופה.

יהודה ברוך: החלק השני קיבלו את זה בתקופת הכימותרפיה, הבריאו ולכן לא זקוקים יותר לטיפול התרופתי.

יהודה ברוך: רוב אלה שמחזיקים רישיון פעיל, מעל 500 חולים אלה הם חולים עם כאב כרוני.

יהודה ברוך: מטבע הדברים מי שיש לו בעיית גב קשה, בגיל 30, אם מחליטים שהוא מקבל מריחואנה סיכוי סביר שמעכשיו לכל שארית חייו הוא יקבל את המריחואנה.

יהודה ברוך: לכן גם ביקשתי מנציגי איגוד הכאב להיות פה.

יהודה ברוך: יש פה את ד"ר איתי גור אריה, ד"ר סילביו בריל וד"ר ברקת שיף.

יהודה ברוך: מה שאני אציג היום זו הבעיה המרכזית.

יהודה ברוך: כשאנחנו התחלנו את התהליך זה היה פילנטרופי.

יהודה ברוך: היו כמאה חולים.

יהודה ברוך: עד אז אפשרנו רק גידול עצמי או כפי שהציג את זה פרופסור אלדד, הולכים לכספומט.

יהודה ברוך: התחילו מגדלים.

יהודה ברוך: הראשון בהם, הגדול בהם עד היום זה תיקון עולם והם עושים את זה עד היום פילנטרופית.

יהודה ברוך: כשזה היה עבור מאה חולים אז יכול היה המייסד צחי לגדל את זה פחות או יותר בסלון ביתו באישור.

יהודה ברוך: במהלך הזמן לא היה נכון להישען על ספק אחד בלבד.

יהודה ברוך: התקבלו עוד כמה אנשים עם רישיון לגידול.

יהודה ברוך: נרי אבנר ברק שנמצא כאן הוא אחד מהם שהתחיל לספק בחודש האחרון.

יהודה ברוך: יש לו יכולת אספקה למאתיים חולים.

יהודה ברוך: בעצם הבעיה במספרים האלה וכנראה שיגדלו במהלך השנים הקרובות, כמובן שברמה פילנטרופית אי אפשר לגדל ועולה השאלה האם לאשר דבר שאנחנו, משרד הבריאות לא אישר עד היום.

יהודה ברוך: בעיקר המצגת עוסקת בנושא של האם נכון לתת אישור מכירה של מריחואנה רפואית.

יהודה ברוך: המודל שאנחנו מציעים זה כיוון שאנחנו רוצים להגיע לכמה הישגים, זה להקים עמותה, עמותה שם קוד, אני לא יודע את החלק המשפטי של עמותה או חברה או מלכ"ר אחר שנקראת "אמץ חולה" שבה המטופלים משלמים דמי חבר לעמותה ובעצם אלה שאינם יכולים לשלם דמי חבר מסובסדים על ידי העמותה.

יהודה ברוך: אין קשר ישיר בין המטופלים למגדלים.

יהודה ברוך: זה לא נכון שיהיה קשר ישיר מכיוון שכמו שבחברות תרופות אנחנו לא מאשרים שבתרופות מרשם יהיה קשר ישיר בין חברת התרופות לחולה.

חיים כץ: אבל לרופא כן?

חיים כץ: שימליץ.

יהודה ברוך: הרופא ודאי.

יהודה ברוך: שימליץ.

יהודה ברוך: אבל גם כאן יש זנים שונים.

יהודה ברוך: זה לא רק ה-TAC שדיבר עליו חבר הכנסת אלדד אלא גם CVD ואולי חומרים נוספים.

יהודה ברוך: הסכומים שכתובים כאן הם סכומים ראשוניים בלבד.

יהודה ברוך: המינון הממוצע לחולה היום הוא כ-50 גרם ולכן עשינו פה הערכה של 4 שקלים לגרם.

יהודה ברוך: עלות מטופל לחודש תהיה 200 שקל.

יהודה ברוך: אבל המחירים נעים בהצעות תמחור השונות בין שקל וחצי ל- 4 שקלים.

חיים כץ: 4 שקלים זה ל-5000 צרכנים.

חיים כץ: אם זה הרבה פחות מ-5000 אז זה 20 שקל לגרם.

יהודה ברוך: אבל פה יש לי ויכוח עם מגדלים ולכן סוכם איתם שהם עד סוף החודש מציגים הצעות.

חיים כץ: אתה כשאתה מגיע לפה אז תלך לבית שמאי לא לבית הלל.

יהודה ברוך: אני לא הולך לאף אחד.

יהודה ברוך: אנחנו ביקשנו מהם את התמחור המדויק שלהם.

יהודה ברוך: סוכם עם מנכ"ל משרד הבריאות שאגף התקצוב והתמחור יעבוד על זה במהלך דצמבר ובסוף דצמבר ימליץ את המלצותיו לגבי העניינים האלה.

יהודה ברוך: צריך להיות ברור שיש הבדל בין זנים ויש זנים יותר זולים או יותר יקרים.

אילן גילאון: איזה טקסטורה זה גרם?

יהודה ברוך: גרם זה חומר יבש.

יהודה ברוך: זה עלה אבל עלה כבר מפורק.

יהודה ברוך: תפרחת למען האמת.

יהודה ברוך: לכן אני אומר רבותיי תתעלמו כרגע מהסכומים כיוון שהם ראשוניים בלבד ואגף התמחור ידון בזה.

יהודה ברוך: אבל המודל שלנו אומר שבעצם ישלמו דמי חבר לאותה עמותה.

יהודה ברוך: היא תגדיר למגדלים השונים כמה מותר להם לגדל ומאיזה זנים, אבל היא חייבת לקנות את כל המלאי.

יהודה ברוך: מצד שני היא עוסקת מול החולים בחלוקה.

יהודה ברוך: כשחולה לא מגיב לזן א' של מגדל אחד אלא דווקא צריך זן ב' של מגדל אחר אפשר לעשות העברה בלי שכמובן למגדל עצמו יש אינטרס ברור לשמור את החולה אצלו.

יהודה ברוך: המגדלים כמובן יחויבו לעמוד בדרישות שונות.

יהודה ברוך: היתרון הוא שדמי חבר הם יותר מהעלות הממוצעת לחולה.

יהודה ברוך: זה גם מקור הכסף לסבסוד החולים שלא יוכלו לשלם.

יהודה ברוך: העמותה אחראית גם על קשרים עם קופת חולים וביטוח רפואי במידה ויאפשרו לקופות החולים לספק את המריחואנה.

יהודה ברוך: יש מגעים עם מכבי אבל זה רחוק מסיכום.

יהודה ברוך: בשיחה עם יואל ליפשיץ האחראי על קופות החולים, סמנכ"ל במשרד הבריאות הוא טוען שגם יש בעיה חוקית שאני לא הבנתי אותה עד הסוף.

רחל אדטו: מי זה העמותה?

יהודה ברוך: זה בין הגוף שכבר קם, העמותה לקנביס רפואי או משהו אחר של משרד הבריאות.

רחל אדטו: זה לא אותו דבר.

רחל אדטו: כי הגוף שכרגע ישנו הוא פילנטרופי אבל הוא יהפוך להיות משהו מסחרי.

יהודה ברוך: הוא חייב להיות מלכ"ר.

יהודה ברוך: אני לא יכול להגיד לכם כרגע שיש המלצה חד משמעית אם הוא יהיה NGO או ממשלתי.

יהודה ברוך: יש על זה דיון, יש על זה ויכוח.

חיים כץ: זה החלק הפחות חשוב.

חיים כץ: להקים עמותה זה לא כל כך מסובך.

חיים כץ: ובטח רחל אדטו כעורכת דין יודעת את זה.

יהודה ברוך: העמותה הזאת גם תשנע את החומר לחולים, לאלה שלא יכולים להגיע למקומות חלוקה, היא תשלח מדריכים ותבצע פעילות הסברה.

יהודה ברוך: הרבה מהחולים שלנו לא יודעים לעשן.

יהודה ברוך: הופתעתי מזה כיוון שהדבר כל כך שכיח וכולם עישנו אי פעם.

יהודה ברוך: מסתבר שכולם דומים לך.

יהודה ברוך: הרבה מהם.

יהודה ברוך: לא מכירים את הדרך וצריך להדריך אותם בנושא של העישון ושימוש בחומר.

יהודה ברוך: כמובן שיהיה מנגנון אישור פיקוח על החולים בראשות רופא ומשרד הבריאות מפקח על כל הדברים.

אריה אלדד: מישהו ניסה לפתח את זה כגלולה ולא כעישון?

יהודה ברוך: התשובה היא כן.

יהודה ברוך: ברמת ה-THC הטהור יש כמה חברות שכבר ייצרו מרינול נבינול, שמות של תרופות שכבר מוכרות הרבה שנים.

יהודה ברוך: , נמצאות בפרמקולוגיה הישראלית אבל הן הרבה פחות יעילות ממריחואנה.

יהודה ברוך: הטענה היא שבדרך כלל גם במריחואנה דרך העישון יותר יעילה מדרך האידוי או דרך מה שפרופסור משולם עושה, הוא מכין טיפות שמן תמצית של הצמח, מטפטפים תחת הלשון.

יהודה ברוך: התרופות האלה עדיין פחות יעילות ממריחואנה.

יהודה ברוך: הרעיון הוא להקים חברה, לא מוגדר אם זה ממשלתי או לא, שהיא לפחות תעסוק למשך החמש הראשונות בכל התהליך.

חיים כץ: אני מציע לך שזו לא תהיה חברה ממשלתית.

חיים כץ: חברה ממשלתית חוק יסודות התקציב, כל פקיד אוצר יודיע לך שממחר אתה לא רופא.

חיים כץ: אתה הפכת להיות אחות או חובשת.

חיים כץ: הוא יודע יותר טוב ממך מה צריך.

יהודה ברוך: הוא עובד מול המגדלים.

יהודה ברוך: הוא גם אחראי על הסטנדריזציה הנדרשת הן של האריזה והן של תכולת החומר הפעיל.

יהודה ברוך: כן אולי קצת כסף למחקר.

יהודה ברוך: כל המחקר הוא פילנטרופי.

יהודה ברוך: חברות התרופות לא מתעניינות בזה מסיבות שונות שאני לא אפרט כאן.

יהודה ברוך: הוא יהיה גם אחראי על הפצה.

יהודה ברוך: החברה הזאת היא זמנית.

יהודה ברוך: אנחנו מדברים על כחמש שנים למרות שאני מודע לסיכון שברגע שהקמת איזשהו ארגון, כפסיכיאטר אני אומר, הוא לא מתאבד מרצונו.

יהודה ברוך: הוא ירצה להמשיך לחיות.

יהודה ברוך: החברה הזאת צריכה להכיל את כל האינטרסים הכלכליים של כל מי שעוסק במלאכה, של המגדלים אבל גם של המשקיעים הפיננסיים, גם של החולים.

יהודה ברוך: זה הדבר העיקרי מבחינתי כי אני עד כה בעיקר הלכתי לכיוון החולים.

יהודה ברוך: לכן דרשתי שזה יסופק.

יהודה ברוך: האם אחרי התקופה הזו העמותה תחזיק את השליטה על החברה זאת שאלה.

יהודה ברוך: העמותה אינה דווקא העמותה כשם קוד הקיימת כיום אבל היא בהחלט אחת האפשרויות.

יהודה ברוך: העמותה תהיה חוצץ בין המגדלים ובין החולים ולדעתי הרעיון של חוצץ בין המגדלים ובין החולים הוא הכרחי כדי שלא יווצר לחץ על החולים מצד המגדלים לצרוך או יותר או את הזנים של אותו מגדל.

יהודה ברוך: מבחינת סדר הפעולות הנדרש כיום זה לא סדר הפעולות הכולל.

יהודה ברוך: זה רק מה שאנחנו מתעסקים בו בשלושה החודשים הקרובים.

יהודה ברוך: דבר ראשון זה תמחור מוסכם של מריחואנה.

יהודה ברוך: כפי שהבנתם המחירים נעים בין 3 שקלים, אתמול קיבלתי מישהו שמייצר ב-83 אגורות לגרם לאלף חולים, עד 15 שקל.

יהודה ברוך: המחיר באירופה הוא 15 שקל.

יהודה ברוך: חברת מדיפארם שאפשר לייבא את החומר שלה ארצה מוכרת את זה ב-3 יורו.

יהודה ברוך: היא מוכנה לתת לנו את זה בקצת פחות.

יהודה ברוך: זה סדר גודל של 15 שקל לפני עלויות יבוא.

יהודה ברוך: הקמת חברת הארגון והתפעול מה שהיא לא תהיה, אישור המגדלים על פי סטנדרט שנגדיר אותו וקביעת סטנדרטים לאיכות המוצר לפחות כרגע.

יהודה ברוך: כרגע הסטנדרט היחיד זה שהוא מכיל מעל 16% THC, רק כדי לשבר את האוזן החומר הרשום בשוק השחור מכיל 4%-8%.

יהודה ברוך: יש שני סוגים בסיסיים: הקנביס אינדקה והקנביס סטיבה.

יהודה ברוך: אבל גם בתוכם יש הרבה תת סוגים.

יהודה ברוך: למחלות שונות סוגים שונים מועדפים.

עפו אגבאריה: יש הבדל בין מקומי ומיובא?

עפו אגבאריה: נניח מהודו או מאירופה?

יהודה ברוך: יש כל הזמן הבדל.

יהודה ברוך: כמו שאמרתי יש הבדלים בין הזנים.

יהודה ברוך: אצל נריה, אני ביקרתי לאחרונה, יש זן חדש שנקרא פרי ליאונרד שהוא הרבה יותר פוטנטי בעיקר בתחומים מסוימים.

חיים כץ: מי מפקח על הזנים?

יהודה ברוך: אם נקים את החברה נרצה שיהיה לנו אגרונום משלנו.

יהודה ברוך: דיברתי עם עומר זיידן, אחד הסמנכ"לים במשרד החקלאות שבתחום הפיקוח הם מוכנים להיכנס, לא בתחום הגידול.

יהודה ברוך: ההצעה הראשונית שלנו היתה שכל הגידול ייעשה על ידי המכון הוולקני.

יהודה ברוך: זה לצערי לא התקבל במשרד החקלאות מסיבות שלהם.

יהודה ברוך: לכן הלכנו בעצם למגדלים הפרטיים.

יהודה ברוך: הקמת מערך ההסברה וההפצה הם ביחד כאשר כל הפיקוח מבוצע על ידי משרד הבריאות.

חיים כץ: תודה רבה.

חיים כץ: נתחיל עם ד"ר רחל אדטו.

רחל אדטו: אני מסתכנת כי יש לי תחושה שאני נכנסת לאיזה קונצנזוס שכולם כאן בעד.

רחל אדטו: זה פופוליסטי לא להיות נגד הדבר הזה.

רחל אדטו: ההערות שלי הן כאלו.

רחל אדטו: לא שיש לי התנגדות להקל על חולים אונקולוגיים.

רחל אדטו: בוודאי שזה נכון.

רחל אדטו: עם זאת יש לי מספר חששות ממדרון חלקלק.

רחל אדטו: מה שפרופסור אריה אלדד אמר כרגע, שאלתו לגבי הכדורים.

רחל אדטו: אנחנו נותנים לאנשים לעשן.

רחל אדטו: לקחת כמקרה את כאבי הגב.

רחל אדטו: אתה אומר מי שהתחיל עם כאבי גב בגיל 30 הוא יהיה כבר חבר במועדון 20 או 30 או 40 שנה.

רחל אדטו: אתה נותן לו לעשן את זה ובמקביל יש נזקי עישון.

רחל אדטו: מאידך יש תרופה, יש דבר שהוא בפיקוח ולכן שאלתי אם פרופסור משולם נמצא כאן.

רחל אדטו: אנחנו יודעים שיש כדורים בפיקוח.

רחל אדטו: על הסף הורדה של הנושא של טיפול בכדורים לאנשים שצריכים טיפול כרוני בכאב היא אפשרות שבהחלט צריך לשקול אותה בכובד ראש מול זה שאתה נותן למישהו לכאבים כרוניים לשנים ארוכות לעשן, עם נזקי העישון.

רחל אדטו: אז זו שאלה אחת.

יהודה ברוך: את מתפרצת לדלת פתוחה בנושא.

יהודה ברוך: אנחנו מחפשים חברת תרופות שתהיה מוכנה להכין את הכדורים האלה כיוון שהיום משולם עושה את זה במעבדות שלו.

רחל אדטו: הייתי רוצה לדעת איפה נמצא כל הפיתוח שנעשה עכשיו באוניברסיטה העברית בהתייחסות של הטיפול בקנביס הרפואי.

רחל אדטו: אם אפשר היה לבחור את זה באלטרנטיבה של כדורים זה היה הרבה יותר פשוט מבחינת תפיסת עולמי.

רחל אדטו: דבר שני, המדרון החלקלק שמטריד אותי באינדיקציות.

רחל אדטו: אין שאלה לגבי החולים האונקולוגיים.

רחל אדטו: אין ספק.

רחל אדטו: כאב כרוני הוא בעייתי.

רחל אדטו: אתמול ראיתי בעיתון שיש קבוצה של חולים במחלות קרדיולוגיות שהם כבר אמרו שצריך לתת.

רחל אדטו: ברגע שאתה פותח את זה מה האינדיקציות?

רחל אדטו: מי קובע?

רחל אדטו: כי הרי פה מתחילים ניגודי העניינים בין החברה, בין העמותה, בין ההגדרה המאוד לא ברורה של מלכ"ר וחברה מסחרית.

רחל אדטו: בהתחלה כולם עושים את זה לטובת הכלל אבל בסופו של יום זו חברה מסחרית.

רחל אדטו: אפילו משרד הבריאות יצא ויפקח, אנחנו יודעים שאחר כך יגידו אין מספיק צוותים במשרד הבריאות לפקח, ולכן זו תהיה חברה מסחרית גרידא שתמצא דרכים להרחיב אינדיקציות.

רחל אדטו: זה ילך מעבר לחולים האונקולוגיים.

חיים כץ: תודה רבה.

אריה אלדד: הערה אחת, אנחנו משתמשים במורפיום.

אריה אלדד: במורפיום.

אריה אלדד: כל מאות חולים מקבלים מורפיום לדברים גרועים יותר.

חיים כץ: חבר הכנסת משה (מוץ) מטלון.

משה (מוץ) מטלון: את עמדתי העברתי בכתב ליושב ראש הוועדה.

משה (מוץ) מטלון: רציתי רק שתאירו את עיני הוועדה מעבר למחלות האונקולוגיות, יש גם פציעות קשות, פנטומים, תופעות מהסוג הזה.

משה (מוץ) מטלון: תגידו לי אם גם לנכים שסובלים מפוסט טראומה זה גם יכול לעבוד?

יהודה ברוך: כן.

חיים כץ: תודה רבה.

חיים כץ: הייתי רוצה לשמוע דווקא את נציג המשטרה.

חיים כץ: מה אומרת המשטרה על העניין?

חיים כץ: אמרה רחל אדטו שיש פה קונצנזוס סביב לשולחן.

חיים כץ: אולי המשטרה תגיד אנחנו בעד.

אורית שפירא היימן: אני ראש מדור מחקר.

אורית שפירא היימן: המשטרה לא נכנסת לשיקולי משרד הבריאות באשר מריחואנה יש לה התוויה רפואית לטיפול כזה או אחר.

אורית שפירא היימן: זו סמכות משרד הבריאות על פי פקודת הסמים.

אורית שפירא היימן: אנחנו מודאגים מהיבט אחר שעלה פה ולפי המצגת שד"ר יהודה ברוך הציג, יש לנו איתו שיתוף פעולה לאורך כל הדרך, אנחנו מודאגים מההיבט של הגידול ומההיבט של זליגה של חומר לידיים עברייניות.

אורית שפירא היימן: זה היבט שמדאיג אותנו ואנחנו חושבים שצריך לתקן את המצב הנוכחי.

אורית שפירא היימן: אנחנו עובדים עליו, אנחנו בשיתוף פעולה אבל אנחנו עדיין בתחילת הדרך וזה עדיין לא הגיע לטיפול.

חיים כץ: תודה.

חיים כץ: נציג משרד הבריאות.

חיים כץ: ד"ר פיטוסי.

חיים כץ: בבקשה אדוני.

חיים כץ: תציג את עצמך לפרוטוקול.

ישראל פיטוסי: אני הרשות המוסמכת לסמים באגף הרוקחות, משרד הבריאות.

ישראל פיטוסי: העמדה של משרד הבריאות היא שכן צריך לתת את המריחואנה לשיפור איכות החיים של החולים ובוודאי עם כל ההסתייגויות של בטיחות, ולמנוע זליגה של החומר הזה לידיים עברייניות.

אריה אלדד: אתם מרגישים שצריך חוק בשביל זה או שאתם מסתדרים עם התקנות הקיימות?

חיים כץ: אני ארמוז לך חבר הכנסת אלדד, צריך חוק.

חיים כץ: כן אדוני.

משה ענבר: שמי פרופסור משה ענבר.

משה ענבר: אני מנהל המערך האונקולוגי באיכילוב.

משה ענבר: אני מייצג את האיגוד האונקולוגי.

משה ענבר: אני מייצג קודם כל את החולים שלי.

משה ענבר: קיבלתי רשות לייצג את האגודה למלחמה בסרטן.

משה ענבר: אני מבין שהדיון הוא על כסף והתעוררו שאלות אם זה נחוץ או לא נחוץ.

משה ענבר: ד"ר אדטו אמרה שמלמדים אנשים לעשן וזה עושה נזק.

משה ענבר: העישון כשלעצמו לא מזיק.

משה ענבר: מזיק מה שיש בתוך הסיגריה.

משה ענבר: בתוך הסיגריה הזאת יש קנביס.

משה ענבר: זה לא עושה סרטן ריאות לאף אחד.

משה ענבר: שימוש בכדורים?

משה ענבר: אני מתקרב לפנסיה שלי.

משה ענבר: אני ניסיתי כדורים של מריחואנה על החולים שלי מזה 15 שנה.

משה ענבר: כששינו את השם ממרינול לרונבין.

משה ענבר: למרינול היתה קונטציה של מריחואנה והיה אסור להזכיר את זה.

משה ענבר: זה לא עזר כלום.

משה ענבר: חולים לקחו את 6 כדורים ליום במחיר של 50 שקל לכדור.

משה ענבר: לא עזר שום דבר.

משה ענבר: אז או שימציאו כדור אחר שישפיע.

משה ענבר: פרופ' אלדד, מניסיון אישי, זה לא עוזר בכדורים לצערי.

משה ענבר: הסיגריות למי שלא חווה את התמורה.

משה ענבר: חלק מהחולים, לא כולם עוברים את זה, שיהיה ברור.

משה ענבר: זה כמו תרופה אחרת.

משה ענבר: עכשיו מימון לזה, אני אתן פתרון קל.

משה ענבר: תחתכו קצת בהוצאות על אנטי המטיקה ששפכתם כסף כמו אני לא יודע מה לחולים שלא צריכים אותה, בתרופות שונות 1000 שקל.

אריה אלדד: תרופות נגד בחילה והקאה.

חיים כץ: תודה רבה.

חיים כץ: חבר הכנסת אילן גילאון.

אילן גילאון: כל אימת שהנושא הזה עולה על הפרק עושים צחוקים עם סטלנות And why to drink and drive, you can smoke and fly.

אילן גילאון: למה לשתות ולנהוג אם אתה יכול לעשן ולטוס?

אילן גילאון: אני אפתח בפתיחה קצרה כי אחרי זה אני רוצה להיות רציני עד מוות כי אני חושב שהדיון הזה הוא אחד הדיונים החשובים שיש כאן ולא דווקא בתחום של הארגון של הדברים.

אילן גילאון: מסופר על איזה נרקומן אחד שמת והגיע לשערי שמיים אצל המלאך גבריאל.

אילן גילאון: המלאך גבריאל מתשאל כל אחד, שואל אותו, מה אתה עשית בחיים?

אילן גילאון: הוא אומר, את האמת אני הייתי נרקומן.

אילן גילאון: אז הוא אומר, נרקומן, זה חמור מאוד, אתה הולך לגיהנום.

אילן גילאון: את האמת ציפיתי לכך.

אילן גילאון: נרקומן, בטח ילך לגיהנום.

אילן גילאון: לוקחים אותו לפני דלת ההזזה, פותחים לו, אומרים לו, אדוני, תיכנס לגיהנום.

אילן גילאון: פתאום הוא מסתכל, הוא רואה שדה מלא קנביס, מלא grass.

אילן גילאון: הוא אומר, יא אללה, זה גיהנום?

אילן גילאון: זה גן עדן.

אילן גילאון: אני אמור להיות בגיהנום, זה אש.

אילן גילאון: אז אמרו לו, פה אין אש.

אילן גילאון: (ash ) עכשיו למה אני חושב שזה אחד הדיונים היותר רציניים?

אילן גילאון: אני רוצה להתמקד ביחס הנכון שעושים לקנביס, פעם אחת ולתמיד.

אילן גילאון: אני קורא בנושא הזה הרבה מאוד זמן ואני תיכף גם אומר גילוי נאות שלי.

אילן גילאון: מסתבר שפעם הדבר הזה נחשב כתרופה.

אילן גילאון: משום שנער הייתי וגם זקנתי התחלתי לקבל את הרעיון של follow the money.

אילן גילאון: תמיד תסתכל של מי האינטרסים ותבין מה קורה כאן.

אילן גילאון: איך פתאום מטאטאים את הדבר הזה מתחת לאותו שטיח עם כל הדברים הנוראים והאיומים האחרים?

אילן גילאון: קראתי בעניין.

אילן גילאון: גם ראיתי את הסרט של מר גלזר.

אילן גילאון: זה סרט חשוב מאין כמותו.

אילן גילאון: ואני אומר צריך פעם אחת לנתק את הצביעות הזאת שישנה.

אילן גילאון: אני אמרתי שגילוי נאות.

אילן גילאון: אני נגעתי בדברים האלה במצבי צבירה כאלה ואחרים אבל משום שאני בן אדם שומר חוק, אין לי ברירה, אני גם חי בבית המחוקקים, אז אני למשל לכאבי גב משתמש באופסיקופין באופן קבוע והרופאים שבינינו.

אילן גילאון: ..

חיים כץ: הרופאים שבינינו זה גם אתה.

אילן גילאון: לא.

אילן גילאון: אני תמיד מסתובב או עם רחל או עם עפו, חולה ורופאה, חולה ורופא, זה תמיד טוב.

אילן גילאון: יש כאן קשר של צביעות לפי מה שאני למד.

אילן גילאון: יכול להיות שבכלל המריחואנה הרפואית יכולה להשלים ולהיות תחליף לאחוז מאוד גבוה מן התרופות הנרקוטיות ומשככי הכאבים.

אילן גילאון: אבל אנחנו מפחדים לגעת בזה משום שקוראים לזה מריחואנה, משום שקוראים לזה קנביס, משום שאנחנו עדיין ממשיכים במדיניות של בת יענה.

אילן גילאון: אז אם הדבר הזה יכול להועיל וזה הדבר המוכח, יש לי השלכות, הדיון הוא רק על הנושא הרפואי אבל יש לי גם מחשבות לגבי הלאה מהנושא הזה.

אילן גילאון: אני לא רוצה להרחיב כדי שרחל לא תחשוב שאנחנו מתדרדרים למדרון תלול וחלקלק.

אילן גילאון: צריך לראות מה מיטב התועלת ומה מירב הנזק באופן חד ונחוש וישר ולהתמודד מול הדברים.

אילן גילאון: עכשיו היות ואני לכל דבר בא מצד הנגישות, אני מאוד מאמין ב-reaching out.

אילן גילאון: אחת הבעיות במדינת ישראל שאזרחיה לא יודעים להתמצא במפה הנכונה של לקבל את מה שמגיע להם ולקבל את הטוב ביותר.

אילן גילאון: זו אחת הבעיות המרכזיות.

אילן גילאון: אנשים לא יודעים.

אילן גילאון: מה עוד שעדיין מדובר בסטיגמה שאנשים יפחדו ותהיינה עליהם דעות קדומות.

אילן גילאון: זה אחד הדברים החשובים של תיקון עולם והעמותות האחרות.

אילן גילאון: אני תומך בדבר הזה.

אילן גילאון: אני חושב שהרשימה של הטיפולים בתוך הרשימה הזאת צריכה להיות מורחבת.

אילן גילאון: בארצות הברית אני יודע שמטופלים פי 10 יותר נושאים במחלות ובמוגבלויות ובכאבים מאשר במדינה הזאת.

אילן גילאון: הדבר הזה צריך להיות מסודר ומבוזר יותר.

אילן גילאון: אני מברך את כל החלוצים שעשו את הדבר הזה.

אילן גילאון: אני לא יודע לגבי ממשלתי או לא ממשלתי.

אילן גילאון: אני חושב שהמדינה צריכה להיות אחראית לדבר הזה ואני נורא שמח שאנשים כל כך רציניים מדברים פה על מריחואנה בצורה מסודרת.

אילן גילאון: זה יפה מאוד.

אילן גילאון: זה קצת לפגוע בצביעות שהיתה עד עכשיו והמדיניות של בת יענה.

חיים כץ: תודה רבה.

חיים כץ: אני רוצה להעביר את רשות הדיבור לד"ר סילביו בריל.

סילביו בריל: שלום.

סילביו בריל: ד"ר סילביו בריל, מנהל היחידה לטיפול בכאב באיכילוב.

סילביו בריל: אני מדבר בשם האגודה הישראלית לכאב שאנחנו בין השותפים של ד"ר יהודה ברוך בגיבוש עמדה ואינדיקציות ברורות לטיפול במריחואנה.

סילביו בריל: הדעה שלנו היא כן להכניס את הטיפול במריחואנה רפואית והדגש הוא על רפואית.

סילביו בריל: זה יכול לבוא במקום הרבה תרופות אחרות.

סילביו בריל: אנחנו יודעים שלכל תרופה כמו שאומר קונטינו יש גם דברים שליליים, לאו דווקא חיוביים.

סילביו בריל: מישהו שמתחיל טיפול בגיל 40 או 50 בגלל כאב גב יש סיכוי שימשיך בזה הרבה מאוד שנים.

סילביו בריל: אם זה בא במקום, זה אפילו פחות נזק מאשר טיפול ממושך באופיואידים.

סילביו בריל: אנחנו תומכים בהקמת ועדה שתמצא לנכון לראות את האינדיקציות הנכונות.

סילביו בריל: אנחנו לא צריכים להמציא אינדיקציות לתרופה.

סילביו בריל: התרופה הזו קיימת בשוק משהו כמו 3000 שנה.

סילביו בריל: צריכים לבדוק לא על סמך ניסיון אישי של חולה זה או אחר.

סילביו בריל: צריך גם כסף למחקר כדי להוכיח שזה טוב לאינדיקציה זו או אחרת.

סילביו בריל: צריכה להיות הפרדה בין ייצור לחלוקה.

סילביו בריל: הפתרון של יהודה ברוך הוא נכון אם זה ייקרא עמותה, אגודה או מה שלא יהיה.

סילביו בריל: חולה עם מרשם לא יכול לבוא למפעל של חברת תרופות.

סילביו בריל: אותו דבר עם מריחואנה.

סילביו בריל: כנראה שהכדורים בשוק ומה שפרופסור משולם מייצר זה לא בדיוק מספק את החולים.

סילביו בריל: יש CBT ו-THC.

סילביו בריל: יש עשרות זנים וסוגים שונים.

חיים כץ: תודה רבה אדוני.

חיים כץ: הייתי רוצה לשמוע את אחד המטופלים.

חיים כץ: נועה קודיש.

נועה קודיש: אני נועה קודיש.

נועה קודיש: אני בת 18 ואני כבר שנה עם כאבים.

נועה קודיש: אני רואה את הפן של זה כעזרה רפואית בשבילי שאני אוכל ללכת יותר מהר, אוכל לרדת מדרגות בלי להישען על מישהו.

נועה קודיש: תפקוד יומיומי שלפני זה היה לקוי וזה שינה לי הרבה.

נועה קודיש: עכשיו אני יכולה ללכת הרבה יותר ולעשות יותר דברים שלא יכולתי לעשות לפני שהתחלתי להשתמש בחומר.

חיים כץ: מאה אחוז.

חיים כץ: תודה רבה.

חיים כץ: חבר הכנסת אריה ביבי.

אריה ביבי: אדוני היושב ראש, אני בעברי הייתי יושב ראש הרשות למלחמה בסמים.

אריה ביבי: הייתי גם איש חוק תקופה לא מבוטלת.

אריה ביבי: בצבא משתמשים במורפיום וזה לגיטימי.

אריה ביבי: אני זוכר שנפצעו חבריי, אני נפצעתי, ודחפו לנו את הזריקה הזאת.

אריה ביבי: כולם פה רוצים את המריחואנה.

אריה ביבי: הבעיה היחידה זו אבטחה וזליגה של העניין.

אריה ביבי: הרי משתמשים במריחואנה בכמה מדינות בעולם וזה תחת פיקוח של הממשלות שם.

אריה ביבי: אנחנו יכולים לעשות את זה גם במדינת ישראל.

אריה ביבי: אני בעד זה.

אריה ביבי: רק צריך לשים דגש על האבטחה ועל אי זליגה של החומר הזה.

חיים כץ: תודה רבה.

חיים כץ: אמנדה לייטון, יו"ר העמותה למאבק בכאב.

אמנדה לייטון: למען גילוי נאות גם אני מקבלת מריחואנה רפואית כבר הרבה זמן.

אמנדה לייטון: הייתי קודם בתת משקל ובזכות זה אני במצב הרבה יותר טוב.

אמנדה לייטון: מה שמדאיג אותי זה העמותה הזאת.

אמנדה לייטון: אם אנחנו אומרים שמריחואנה רפואית זו תרופה לכל דבר אז אני שואלת למה צריך עמותה ולמה אי אפשר שיהיו תחנות חלוקה או דרך בתי מרקחת?

אמנדה לייטון: אני תומכת מאוד בעמדה של ד"ר בריל שצריך להקים ועדה רפואית שיהיו שם אנשי מקצוע ונציגי חולים.

אמנדה לייטון: אני מסכימה מאוד שלא צריך להיות קשר ישיר בין המגדלים לחולים.

אמנדה לייטון: מדאיג אותי גם שחולים שלא מתחת לקו העוני צריכים לשלם על החולים שאין להם.

אמנדה לייטון: אני מאוד רוצה לעזור לכולם אבל כל בן אדם שמקבל מריחואנה רפואית זה בן אדם שנאבק לשרוד גם בעולם כלכלי.

אמנדה לייטון: בעיני זה לא פתרון אידיאלי.

חיים כץ: תודה רבה.

חיים כץ: חבר הכנסת דוקטור עפו אגבאריה.

עפו אגבאריה: כולנו יודעים שיש כאבים לחולים סופניים או לחולים כרוניים.

עפו אגבאריה: והתרופות האלה גם כן גורמות להם להתמכרות.

עפו אגבאריה: זה כמו קודאין וכל הקבוצה הזו.

עפו אגבאריה: אז מה הבעיה עם המריחואנה?

עפו אגבאריה: האם עצם העובדה שזה רק משפיע יותר לטובה בדרך הזו לעישון?

עפו אגבאריה: או שזה מוגדר כאילו זה סמים?

עפו אגבאריה: אני לא רוצה לדבר על עניין הלוגיסטיקה איך אחר כך לאחסן את זה שזה לא יזלוג לידיים אחרות.

עפו אגבאריה: אנחנו יודעים שמי שרוצה להשתמש בסמים במדינת ישראל יכול לגשת לכך בקלות מהכי קל שזה קנביס עד קוק ודברים כאלה.

עפו אגבאריה: אפילו במקומות השמורים ביותר, בבתי הסוהר משתמשים בסמים.

עפו אגבאריה: אז מדוע את הדבר הזה שהוא אחד הסמים הכי קלים פחות מכל הסמים האחרים שמשתמשים ברפואה עושים את כל המהומה הזאת מסביב שחושבים שזה יזלוג וכולי.

עפו אגבאריה: צריך לתת את הסם לאנשים שבאמת זקוקים לו שצריכים את המריחואנה בתור טיפול ולא בתור כיף.

עפו אגבאריה: זה מעשה מבורך שאנחנו צריכים לתמוך בו.

עפו אגבאריה: העניין הלוגיסטי יבוא על פתרונו דרך חוקים והגבלות.

חיים כץ: תודה רבה.

חיים כץ: הייתי רוצה לשמוע את אחד המגדלים.

פרי דוידסון: שלום.

פרי דוידסון: שמי פרי דוידסון.

פרי דוידסון: אני מנכ"ל תיקון עולם.

פרי דוידסון: מנכ"ל ומגדל ויש לנו בחברה קרוב ל-20 עובדים שעמלים כבר 3 שנים לספק לחלק הגדול ביותר ב-pool של המטופלים בארץ שהוא קרוב היום ל-700 שאנחנו מטפלים בהם.

פרי דוידסון: העובדים עובדים בהתנדבות ויושבים לפניך 4 חבר'ה, אחד מהם פרופסור מלמד.

פרי דוידסון: הרבה מהעובדים שלנו הם בעצם מטופלים.

פרי דוידסון: לשאלתו של חבר כנסת מטלון יש לנו 40 הלומי קרב שגם כן מטופלים אצלנו בהצלחה כבירה.

פרי דוידסון: להחזיק 700 מטופלים, לגדל בשבילם תרופה באיכות רפואית זו עלות אדירה.

פרי דוידסון: באנו מהכיוון הפילנטרופי מלכתחילה.

פרי דוידסון: עשינו את כל המאמצים האפשריים כדי להטיל מינימום נטל פיננסי על המטופלים.

פרי דוידסון: אבל הגענו לשלב שהעלויות החודשיות שלנו מגיעות למאות אלפי שקלים שמגולמות גם בשכר שלא משולם למירב העובדים שלנו.

פרי דוידסון: עכשיו עד סוף השנה נערכנו באמת לסרט שמי שצפה בו בשבוע שעבר, הולך להגיע גל גדול של מטופלים.

פרי דוידסון: בכלל עקומת הגדילה היא חדה ביותר.

פרי דוידסון: לקראת סוף שנה הבאה החממות שלנו ואני מפציר בעיתונאים כאן לא לצטט אותי תהיה לנו סחורה בשווי של מיליונים עד עשרות מיליוני שקלים.

פרי דוידסון: אנחנו ארגון פילנטרופי.

פרי דוידסון: אני צריך לעשות את השיקול אם אני אוציא כסף על אבטחה או להוציא כסף על עוד גידול כדי להגיע לעוד חולים.

פרי דוידסון: אז המצב פה הוא חריף ואני מביא את זה כנגד השאננות של כולם.

חיים כץ: המשטרה צריכה לשמוע את זה.

פרי דוידסון: המשטרה צריכה לשמוע את זה בהחלט.

פרי דוידסון: איזה סדרי גודל אבטחה אנחנו צריכים.

פרי דוידסון: אני צריך לשים מתנדבים, מטופלים שלי שמסכנים את חייהם כדי לשמור על המריחואנה.

פרי דוידסון: המצב הוא חריף.

פרי דוידסון: יש את השאננות של האנשים.

פרי דוידסון: אולי זה באשמתנו שלא דיברנו עד כה להסביר את זה כי היינו כל כך עסוקים בגידול.

פרי דוידסון: הדבר הזה צריך להיות מוסדר במהרה כדי שנוכל לתת לאנשים את מה שמגיע להם.

פרי דוידסון: אנחנו רואים את המטופלים האלה יום יום ואני נתקלתי במאות שזה עזר להם ושינה את החיים שלהם.

פרי דוידסון: צריך לתת את מקסימום תמיכה ומנדט לד"ר ברוך להסדיר את העניין הזה בהקדם האפשרי, שיהיה מודל פיננסי ושהמטופלים בארץ יקבלו מה שמגיע להם.

פרי דוידסון: תודה רבה.

חיים כץ: תודה רבה.

ארי קחטן: אנחנו המגדל השני שקיים היום בארץ.

ארי קחטן: כל הכבוד לחברת תיקון עולם על הסרט.

ארי קחטן: זה היה משהו מדהים.

ארי קחטן: כל העובדים שלנו ישבו ובכו.

חיים כץ: אם הייתם בוכים לעציצים זה היה חוסך במים.

ארי קחטן: אני אתייחס בעיקר למה שאמרה חברת הכנסת אדטו.

ארי קחטן: החולים שלא מעשנים או שהם נגד סיגריות למרות שהסיגריות, הניקוטין זה כלום בשבילם, הם כל כך חולים.

ארי קחטן: אבל אפשר לקבל את זה בהרבה צורות אחרות.

ארי קחטן: אם זה דרך מכשיר רפורייזר, או באינהלציה, אם זה טיפות, אז זה דרך חמאה, אם זה דרך עוגיות.

ארי קחטן: שמים טיפות לילדים מתחת ללשון, שתי טיפות וזה עושה להם טוב.

ארי קחטן: יש הרבה שיטות לקבל את התרופה.

ארי קחטן: יש כאלה שהם ממש נגד הסיגריות והם יכולים לקבל את זה בצורה אחרת.

ארי קחטן: זה עושה ממש טוב לחולים.

ארי קחטן: אנחנו רואים את זה כל יום.

חיים כץ: תודה.

חיים כץ: הייתי רוצה לשמוע את ד"ר ליאורה שכטר, מנהלת תחום כאב, מכבי שירותי בריאות.

ליאורה שכטר: הגישה למריחואנה צריכה להיות כמו הגישה לכל תרופה אחרת שאנחנו מנפקים תוך שימת דגש באמת בגלל הרגישות של הנושא והרגישות של החומר, תוך שימת דגש על הסדרה ופיקוח.

ליאורה שכטר: צריכים להיקבע פה קריטריונים מובנים גם לנותן וגם למקבל.

ליאורה שכטר: צריכים להיות קריטריונים לגבי זכאות במתן החומר וקריטריונים לגבי איכות החומר.

חיים כץ: יש פה הצעה לתת את זה חופשי בכל הארץ לכל מי שרוצה.

חיים כץ: כן אדוני בבקשה.

איתי גור אריה: אני יושב ראש האגודה הישראלית לכאב ומנהל יחידת הכאב בתל השומר בשיבא.

איתי גור אריה: אני רוצה לעשות כמה הפרדות בדיון שנעשה עד עכשיו.

איתי גור אריה: יש את השלב הרפואי.

איתי גור אריה: זאת אומרת לגבי האינדיקציות.

איתי גור אריה: אלה האחרונות הן בוועדה שכוללת את יהודה ברוך ואת נציגי האגודה הישראלית לכאב מאחר ורוב החולים מקבלים דרך האגודה ורופאי האגודה מאינדיקציות של כאב או אונקולוגי או כאב כרוני.

איתי גור אריה: אנחנו מנסים להסדיר את כל האינדיקציות כדי להסיר דאגה מליבם של אנשים שחושבים שתהיה זליגה.

איתי גור אריה: אנחנו משתדלים שהאינדיקציות יהיו מבוססות על חומר מדעי ובמידה וזה לא על חומר מדעי אנחנו מנסים לפתח עכשיו מודלים מחקריים על מנת לקדם את הנושא ולמצוא את האינדיקציות.

איתי גור אריה: זה לגבי הזליגה מבחינת האינדיקציות.

איתי גור אריה: לגבי הזליגה מבחינת החולים שיעבירו, המגדלים שיעבירו, חס וחלילה, או כל דבר אחר, אנחנו חושבים שהחוקים צריכים להיות מאוד מוסדרים ואנחנו כרגע מנסים לארגן את זה דרך ועדה שתהיה ועדה מייעצת לועדת הכנסת כדי לכתוב פרוטוקולים מאוד מדויקים של איך זה צריך להיות כאשר אנחנו מציעים, זו ההצעה של האגודה הישראלית לכאב, להקים ועדה שתהיה בראשותו של פרופסור יהודה ברוך שהוא כרגע אחראי על הנושא של הקנביס.

איתי גור אריה: בתוך האגודה הזאת יהיו שותפים הגורמים המקצועיים.

איתי גור אריה: זאת אומרת הרופאים שצריכים לתת את האינדיקציות, אגף הרוקחות של משרד הבריאות על מנת לפקח ולהפוך את זה לחוקי כדי להסדיר את זה.

איתי גור אריה: כי למען האמת אנחנו מטפלים היום בתרופות אופיואידיות שהן תרופות הרבה יותר חזקות, הרבה יותר בעלות פוטנציאל להתמכרות והרבה יותר בעלות פוטנציאל זליגה.

איתי גור אריה: אנחנו עושים עבודה טובה מאוד.

איתי גור אריה: תשאלו פה את נציגי המשטרה.

איתי גור אריה: הזליגה למשל של התרופות האופיואידיות לשוק הפרטי היא קטנה.

איתי גור אריה: באופן עקרוני הקריטריונים שצריכים להיות מוטלים על נושא המריחואנה הרפואית הם למעשה אותם קריטריונים שאנחנו מטילים על כל תרופה אחרת.

איתי גור אריה: וכך אנחנו נוכל לפתור את הבעיה.

איתי גור אריה: בהמשך למה שאמרתי נציגי אגף הרוקחות של משרד הבריאות, נציגי המגדלים, נציגי העמותות.

איתי גור אריה: אותה קבוצה שתשב תחת פרופסור ברוך תשב ביחד.

איתי גור אריה: אנחנו נגיע למסקנות.

איתי גור אריה: נוציא מסמך מפורט שמארגן את זה לא רק מהבחינה החוקית, לא רק מהבחינה של איזה קריטריונים יינתנו, למי, איזה חולים ובאיזה דרכים, גם ננסה להעלות מודל כלכלי שבו נפתור את בעייתם של המגדלים כי ברור לנו שעל מודל של התנדבות בסופו של דבר זה יפול.

איתי גור אריה: אבל מצד שני אנחנו רוצים לשמור שתהיה לנו היכולת למנוע את הזליגה מצד אחד ומצד שני שיהיה לנו פיקוח כי יש פה שאלה מאוד גדולה לגבי הפיקוח, לגבי סוג החומר, איכותו, האם הוא חומר נקי, אם אין בו למשל פטריות.

איתי גור אריה: יש קריטריונים.

איתי גור אריה: אנחנו לא ממציאים את הגלגל.

איתי גור אריה: בעולם כבר עושים את זה, בקנדה, בהולנד, בגרמניה.

איתי גור אריה: יש קריטריונים בצורת הגידול, בצורת הפיקוח ואנחנו צריכים לאמץ אותם במקום לנסות פה בוועדה של שעה שעתיים, ואני לא מזלזל בוועדה, להמציא חוקים חדשים כדי לעשות את זה, ואני מבקש שפשוט תנחו אותנו, תתנו לנו את המנדט או לפרופסור ברוך כדי להקים את הוועדה וכדי לחזור אליכם עם תשובות.

חיים כץ: הוועדה בדיון של שעה שעתיים זה כרטיס הכניסה למשחק.

חיים כץ: אנחנו רוצים לעשות לכם חיים קלים ולעזור לחולים.

חיים כץ: זו המטרה שלנו לעזור לחולים.

צחי קציר: שמי ד"ר צחי קציר, עוזר ראש חטיבת הבריאות במכבי.

צחי קציר: אני רוצה להצטרף לכל מה שנאמר פה בעניין ההסדרה אבל צריך להסדיר את זה גם בקטע של סל הבריאות.

צחי קציר: אם רוצים לתת את זה לחולים בצורה מסודרת צריך שיהיה המימון לזה והמימון זה דרך טכנולוגיה בסל הבריאות.

חיים כץ: תודה רבה.

חיים כץ: יש פה כאלה מגופים שלא דיברו?

חיים כץ: כן גברתי.

ליאת בני: שלום.

ליאת בני: אני יושבת ראש העמותה הישראלית לקידום הקנביס הרפואי.

ליאת בני: זו העמותה היחידה שמתקיימת היום.

ליאת בני: אנחנו עוסקים בהסברה, הדרכה ועוד.

ליאת בני: יש שני דברים חשובים לומר.

ליאת בני: אחד, לעומת תרופות אחרות אנטי בחילות והקאות קנביס שינה.

ליאת בני: הרופא לא רושם מרשם ונותן לחולה ואומר לו בהצלחה.

ליאת בני: צריך להדריך את החולים איך להשתמש נכון בתרופה.

ליאת בני: שימוש נכון בתרופה זה מאה אחוז הצלחה.

ליאת בני: דבר שני, החולים שלנו הם חולים קשים.

ליאת בני: יש להם קושי בניידות, יש להם קושי בכלכלה.

ליאת בני: הם חולים כרוניים שלאורך זמן מוציאים כספים.

ליאת בני: השאיפה שלנו כרגע היא שהחלוקה תתבצע באמצעות בתי מרקחת או של קופות החולים או של משרד הבריאות, מסובסד דרך סל הבריאות או דרך קופות החולים ועדיין ההדרכה והליווי והתמיכה יתבצעו על ידי גוף וולונטרי שלא קשור למגדלים.

חיים כץ: תודה.

חיים כץ: הייתי רוצה לשמוע את ט’, משתמש נוסף.

ט’: שלום לכולם.

ט’: אני ט’, בן 36.

ט’: אני מטופל במריחואנה רפואית קרוב לשנה.

ט’: מספר ימים אחרי שהתחלתי לקבל את הצמח הפסקתי עם כל התרופות, ממש במכה.

ט’: SSRI וקבוצת הבנזו.

קריאה: תרופות נוגדות דיכאון ותרופות ארגעה.

ט’: אני מקיים אורח חיים ספורטיבי.

ט’: תופעות לוואי שהיו לפני השימוש נעלמו או הסתדרו.

ט’: המחלה שלי היא PTSD, תסמונת הלם קרב.

ט’: הפרעות שינה, הפרעות אכילה, יש לי הרבה יותר שליטה על זה.

ט’: לא הכול נפתר אבל יש התקדמות רצינית מאוד.

ט’: עוד נקודה אם יש חשש פה למישהו מפני התמכרות, אני בשבת לא מעשן.

ט’: יום אחד כבר מוריד את הסטטיסטיקה.

שלמה מלמד: אני פרופסור מלמד.

שלמה מלמד: אני רוצה להגיד קודם כל מילה טובה לוועדה.

שלמה מלמד: זה אות כבוד באמת לכל הדיון הזה.

שלמה מלמד: אני אזרח שבדרך כלל מדיר רגליו מהרשויות.

שלמה מלמד: מוכרח להגיד לכם כל הכבוד.

שלמה מלמד: כי עצם הדיון הזה שם אותנו ברמה אחרת שמתקרבת למדינות הנאורות יותר.

שלמה מלמד: וכל הנושא של התדמית הגרועה שיש לקנביס זה צריך להשתנות.

שלמה מלמד: עוד כבוד אני רוצה לתת לקבוצה שהפעם אני מייצג אמנם כרופא אבל האנשים האלה שמגדלים את המריחואנה ומניידים את התרופות האלה ודואגים בכך לחולים הם אנשי חסד.

שלמה מלמד: זו הסיבה שנתתי לא רק את השם שלי, אלא גם את הזמן שלי לסייע להם שהדבר הזה יוכר.

שלמה מלמד: הפילנטרופיה היא טובה מאוד לכל אורך הדרך אבל אי אפשר כי יש עלייה בביקוש ובשימוש.

שלמה מלמד: דיברו כאן על כאב.

שלמה מלמד: כאב כדבר נותן הטון אבל ספסטיות, נוקשות של חולים מסוימים, לא להאמין מה שהתרופה הזו מסוגלת לעשות.

שלמה מלמד: גם גלקומה.

עפו אגבאריה: אז לא סתם משתמשים בה כל כך הרבה שנים.

שלמה מלמד: הסינים התחילו איתה לפני 4000 שנה.

שלמה מלמד: אחרי זה האמריקאים הכניסו אותה במאה ה-19 עד אמצע המאה 20, ולמעשה מה שקרה פה זה שכל חברות הפארם הגדולות התחילו להיכנס בשנות ה-30 ואז הקנביס הלך הצידה וחברות הפארם הן השולטות.

שלמה מלמד: אספירין פתאום וכל התרופות האחרות כמובן נתנו את הטון.

שלמה מלמד: יש מקום להחזיר את הקנביס במיוחד לחולים הקשים תוך פיקוח.

שלמה מלמד: עבודה נפלאה שיהודה ברוך עושה במשך כל השנים הללו.

חיים כץ: תודה.

חיים כץ: הייתי רוצה לשאול את יהודה ברוך.

חיים כץ: כמה זמן אתה צריך בשביל להחליט על הדרך והסדרת הנושא מול משרד הבריאות?

יהודה ברוך: אנחנו מדברים על תקופה של 3 עד 6 חודשים כדי להציע את המודל הנבחר וגם כדי לבדוק אם בכלל יש אפשרות לאיזשהו סבסוד של המדינה לנושא הזה.

חיים כץ: אוקיי.

חיים כץ: הייתי רוצה לשמוע את היועצת המשפטית של משרד הבריאות.

שרונה עבר הדני: הבעיה היא לא בעיה חוקית.

שרונה עבר הדני: המסגרת החוקית הקיימת נותנת מענה לכל אלטרנטיבה.

שרונה עבר הדני: הבעיה היא למצוא את המודל, את הלוגיסטיקה ואת המשאבים.

שרונה עבר הדני: זה לא תלוי בחוק.

חיים כץ: אוקיי.

חיים כץ: תודה רבה.

חיים כץ: אני רוצה לסכם את הישיבה.

אריה אלדד: אדוני היושב ראש אם עמדת המשרד תהיה שאין צורך בחוק אני לא אעלה הצעת חוק כזאת מול התנגדות ממשלה.

אריה אלדד: אנחנו רוצים חוק.

חיים כץ: חבר הכנסת אלדד, נעביר את זה בטרומית.

אריה אלדד: הממשלה התנגדה בכנסת ה-16 והתנגדה בכנסת ה-17.

חיים כץ: תודה רבה.

חיים כץ: הוועדה רשמה לפניה כי השימוש בקנביס רפואי בהיתר הולך וגובר ונותן מענה לחולים רבים.

חיים כץ: בהתאם גדלות ההוצאות של המגדלים והמפיצים הפועלים היום ללא מימון או תגמול כספי.

חיים כץ: הוועדה קוראת למשרד הבריאות לנקוט בדחיפות בצעדים שיסדירו את הגידול, ההפצה והשימוש בקנביס רפואי.

חיים כץ: כמו כן יש להבטיח את סדירות האספקה לחולים ואת הרווח הנחוץ למגדלים.

חיים כץ: הוועדה קובעת כי במסגרת ההסדרה של גידול קנביס רפואי ואספקתו יש לקבוע קריטריונים לפיקוח על הליך היצור, על איכות החומר, השיווק, ובעיקר לקבוע קריטריונים שימנעו זליגה של החומר לידיים עברייניות.

חיים כץ: הוועדה קובעת כי על משרד הבריאות להבטיח שהסדרת הנושא לא תהפוך את המוצר שניתן עד כה בחינם ליקר מדי עבור הצרכנים.

חיים כץ: הוועדה דורשת ממשרד הבריאות דיווח בתוך 4 חודשים להשלמת הליך הסדרת הגידול, השימוש, ההפצה והפיקוח על הקנביס הרפואי.

חיים כץ: הוועדה תקיים דיון נוסף תוך 4 חודשים בנושא.

חיים כץ: תודה רבה.

חיים כץ: הישיבה נעולה.